open-index/open-wikipedia-markdown huggingface dataset:
Rafiq Hariri

**Rafiq Bahaa Edine Hariri** (født 1. november 1944 i Sidon i Libanon, drept 14. februar 2005 i Beirut) var en libanesisk forretningsmann og politiker. Han var statsminister i landet i to perioder; fra 1992 til 1998 og fra 2000 til 2004.

## Liv og virke
### Bakgrunn
Hariri kom fra en sunnimuslimsk familie. Han kom fra den libanesiske havnebyen Sayda, der han også gikk på skolen. Deretter studerte han bedriftsøkonomi ved Beirut Arab University. Han hadde en bror, Shafic, og en søster, Bahia. 

I 1965 etablerte han seg om entreprenør og jobbet med byggevirksomhet i Saudi-Arabia, og la seg opp mye penger. Han ble saudiarabisk statsborger i 1978.

### Politisk virke i Libanon
Han vendte i 1990 tilbake til Libanon, hvor han var en av de økonomiske drivkrafter bak gjenoppbyggingen av det krigsraserte sentrale Beirut. 

Han ble statsminister i 1992 og arbeidet tett sammen med Syria, likesom han ble kjent for å la egne kandidater besette de ledende stillinger, noe han fikk kritikk for. Han distanserte seg senere fra Syria og krevde i 2004 at det syriske militære skulle trekke seg ut av Libanon. 

Da president Émile Lahoud etter press fra Syria fikk forlenget sin mandatperiode, gikk Hariri av i protest.

Sammen med flere andre ble han drept i et attentat 14. februar 2005, da en selvmordsbomber som kom kjørende i motsatt kjøreretning av Hariris bilkortesje sprengte seg selv i luften.

### Politikermilliardær
På 1980-tallet kom Hariri med på Forbes' liste over verdens 100 rikeste personer. I 2002 ble Hariri den fjerde rikeste politikeren i verden. Forbes beregnet hans og hans families formue til 4,3 milliarder amerikanske dollar på sin liste over verdens rikeste mennesker i 2005. 

Etter mordet på Hariri arvet hans familie totalt 16,7 milliarder dollar i 2006. Alle hans familiemedlemmer kom på Forbers liste over milliardærer i 2006. 

Hariri hadde interesser fra Riyadh til Paris til Houston. Til han vendte tilbake til Libanon drev hans sønn Saad Hariri byggekonglomeratet Saudi Oger.

## Referanser


## Eksterne lenker
* 
*
Blackhorse Road stasjon

**Blackhorse Road stasjon** er en jernbane- og undergrunnsstasjon i London. Den betjener Victoria-linjen og jernbanestrekningen mellom Gospel Oak og Barking, og ligger i Londons kollektivsone 3.

Stasjonen åpnet 19. juli 1894, og ble forbundet til undergrunnsnettet da Victoria-linjen åpnet i september 1968.

|}
## Eksterne lenker
* Blackhorse Road Transport for London (Engelsk)
Andy Cole

**Andrew Alexander Cole** (født 15. oktober 1971) er en engelsk tidligere fotballspiller. Han er født i Nottingham. Han har spilt i flere Premier League-klubber. Da han ble solgt fra Newcastle til Manchester United for 8 millioner pund i 1995, var han den dyreste engelske fotballspilleren noensinne.

I sesongen 1993-1994 ble han toppscorer i Premier League. Etter at han gikk til Manchester United, var han med på vinne ligagull fem ganger, FA-cupen to ganger, og Mesterligaen en gang (1999). Sesongen 2001-02 var han med på å vinne ligacupen med Blackburn, og har dermed vunnet samtlige av de store trofeene i engelsk fotball.

I juli 2004 gikk han tilbake til Fulham etter uoverensstemmelser med Blackburns manager Graeme Souness.

Han har spilt 15 landskamper og scoret 1 mål for .

Cole la opp 11. november 2008 mens hans spilte for Nottingham Forest. Han spilte i 2008/2009 11 kamper og scoret ingen mål http://www.vg.no/pub/vgart.hbs?artid=522331

## Klubber
* Arsenal (1990–1991)
* Fulham (1991, på utlån)
* Bristol City (1992–1993)
* Newcastle United (1993–1995)
* Manchester United (1995–2001)
* Blackburn (2001–2004)
* Fulham (2004–2005)
* Manchester City (2005–2006)
* Portsmouth (2006–2007)
* Birmingham (2007, på utlån)
* Sunderland (2007–2008)
* Burnley (2008, på utlån)
* Nottingham Forest (2008)

## Trofeer
* Premier League 1996, 1997, 1999, 2000, 2001
* FA-cupen 1996, 1999
* UEFA Champions League 1999
* Charity Shield 1996, 1997
* Ligacupen 2002

## Referanser


## Eksterne lenker
* 
* 
* 
*  Andy Coles profil på united.no
Highbury & Islington stasjon

**Highbury & Islington stasjon** er en jernbane- og undergrunnsstasjon i London. Den betjener Victoria-linjen på undergrunnen, og jernbanestrekningen mellom Moorgate og Welvyn Garden City eller Hertford. Stasjonen ligger i Londons kollektivsone 2.

Det er planer om en utvidelse av East London-linjen, og Highbury & Islington blir da nordlig endestasjon for linjen. Islingtons bydelsråd vurderer pr. 2005 å oppruste bygningene og området rundt. 

Stasjonen åpnet i juni 1904, og het da Highbury stasjon. Den fikk sitt nåværende navn i 1922, og ble undergrunnsstasjon da Victoria-linjen åpnet i 1968. Den opprinnelige stasjonsbygningen ligger på den andre siden av veien fra den nåværende. 

|}
## Eksterne lenker
* Higbury & Islington jernbanestasjon National Rail Enquiries (Engelsk)
* Higbury & Islington bus/tube Transport for London (Engelsk)
Tottenham Hale stasjon

**Tottenham Hale stasjon** er en jernbane- og undergrunnsstasjon i Tottenham Hale, London. Den betjener Victoria-linjen og jernbanestrekningen mellom Stratford og Broxbourne i Hertfordshire. Tog på flytogekspressen mellom London Liverpool Street og Stansted lufthavn stopper også ved stasjonen.

Da Victoria-linjen åpnet i september 1968 ble Tottenham Hale en byttestasjon for tog og undergrunn. 

|}
## Eksterne lenker
* Tottenham Hale jernbanestasjon National Rail Enquiries (Engelsk)
* Tottenham Hale Underground Station Transport for London (Engelsk)
Amplitudemodulasjon

**Amplitudemodulasjon** (**AM**) er en modulasjonsteknikk hvor amplituden til en bærebølge varierer direkte proporsjonalt med signalet som moduleres.

Ved AM sendes det en bærebølge som er en ren radiofrekvens. Når bærebølgen moduleres med hørbar lyd som toner, dannes radiosignaler til siden for bærebølgen som kalles sidebånd. En tone på 1000Hz danner radiosignal i sidebåndene 1000Hz over og under frekvensen til bærebølgen. Begge sidebåndene inneholder all lydinformasjon, så det er mulig å dempe bærebølgen og det ene sidebåndet. Da blir signalet enkelt sidebåndmodulering.

Ved amplitudemodulasjon vil støy som lyn og gnister høres godt i mottakeren mens slik støy dempes ved frekvensmodulasjon.

Amplitudemodulasjon ble tidligere mye brukt som modulasjonsteknikk for blant annet kringkasting på kort, mellom- og langbølge. Over hele verden er det en tendens til at AM-senderne på mellombølge erstattes av FM på VHF og nyere digitale radioformater som DAB+ og nettradio.

I kommunikasjonsradioer var tidligere AM enerådende, men FM er brukt i stadig flere bånd. Fremdeles brukes AM på flyradiobåndet, men på de aller fleste lukkede samband, samt i maritim VHF og i helseradionettet brukes FM.
Arsenal Stadium

**Arsenal Stadium** (ofte kalt **Highbury** etter området den ligger i) er fotballklubben Arsenal FCs tidligere hjemmebane. Den ble bygget i 1913, og ligger i Highbury i det nordlige London.

Anlegget hadde plass til 38&nbsp;500 tilskuere, hvorav 12&nbsp;500 på *North Bank*, 11&nbsp;000 på *West Stand*, 9000 på *East Stand* og 6000 på *Clock End*. Det var bare sitteplasser på Highbury. Stadionet hadde to jumboskjermer, plassert i det sørøstlige og det nordvestlige hjørnet. Før det ble innført kontroll med adgangen til tribunene, og det var mange ståplasser, kunne tilskuertallet være betraktelig høyt; og rekorden var 73&nbsp;295 under en kamp mellom Arsenal og Sunderland i 1935. 

Banen var relativt liten, 101 x 67 meter. Den var kjent for å være svært velholdt, og hadde varmekabler under gresset. 

Pr. 2005 var en ny hjemmebane for Arsenal under utbygging. Emirates Stadium var da ment  stå ferdig i 2006, og det gamle anlegget skulle da rives for å gi plass til boliger. De østlige og vestlige tribunene var registrert som verneverdige, på grunn av art deco-dekorasjonene, og de ble da også bevart og bygd inn i det nye leilighetskomplekset. 

Siste offisielle kamp på Highbury ble spilt den 7. mai 2006 og var mellom Arsenal og Wigan Athletic. Kampen endte 4-2. 

De nærmeste undergrunnsstasjonene er Arsenal, Finsbury Park og Holloway Road.

## Eksterne lenker
* 
* Highbury Square Official website of the redevelopment project
Katnosa

**Katnosa** er et vann i Nordmarka, øst for Hønefoss og nord for Oslo. Vannet er 2,64 km² stort og vannspeilet ligger 464 moh, på grensen mellom kommunene Ringerike, Lunner og Jevnaker. Den nordvestre delen kalles **Aklangen** og er adskilt fra resten av Katnosa med det smale sundet Smalet. Aklangen var en separat innsjø frem til Katnosa ble oppdemt.

Fra Katnosa renner Katnoselva ned til vannet Store Sandungen og videre til Hakkloa, Bjørnsjøen og Skjærsjøen. Tidligere var det servering ved Katnosa gård, som nå er stengt for allmennheten. Skiforeningen har imidlertid fått tillatelse av familien Løvenskiold til å ha servering ved Sandvikshytta. Den Norske Turistforening har dessuten ei ubetjent hytte, Katnosdammen, ved dammen i sørenden av sjøen.

## Se også
*Spålen-Katnosa naturreservat

## Fotnoter



## Referanser




## Eksterne lenker
* 
* Skiforeningens bilder og presentasjon av Katnosa i Markadatabasen
Sandvikshytta

**Sandvikshytta** er en hytte ved den nordøstlige bredden av vannet Katnosa i Nordmarka, som under andre verdenskrig ble benyttet av Milorg som base. I dag eies hytta av familien Løvenskiold. Skiforeningen har fått tillatelse til å drive servering der, og i vintersesongen er det åpent i helgene.
Sinnerdamshytta

**Sinnerdamshytta** er ei turisthytte som ligger ved Sinnerdammen på Krokskogen i Ringerike kommune, tett på kommunegrensa mot Jevnaker. Hytta tilhører Oslo og Omegn Turistforening.

Sinnerdamshytta er opprinnelig ei jakthytte i laft fra 1898. Den ligger tett ved grensen til Spålen-Katnosa naturreservat, et turterreng som preges av urskog.
Øystein Djupedal

**Øystein Kåre Djupedal** (født 1960) er en norsk statstjenestemann og tidligere politiker.

Han var stortingsrepresentant, innvalgt for Sosialistisk Venstreparti (SV) i Sør-Trøndelag, fra 1993 til 2009, nestleder i SV fra 1997 til 2005 og kunnskapsminister i Jens Stoltenbergs rødgrønne regjering fra 2005 til 2007.

Djupedal var fylkesmann i Aust-Agder fra 2009 til 2015. I 2018 ble han regiondirektør i Husbanken.

## Familie og utdannelse
Han vokste opp i Trondheim. Foreldrene var adjunkt Marie Elise (Mia-Lise), født Tanche-Nilssen, og professor i nordisk filologi Reidar Djupedal. Han er bror av forleggeren Torkjell Djupedal.

Øystein Djupedal gikk Trondheim katedralskole og så typograflinjen ved Brundalen videregående skole. Han gikk i lære ved Wennbergs Trykkeri i Trondheim og tok svennebrev som litograf i 1985. Han fikk fast ansettelse som faglært ved trykkeriet, og han var også tillitsvalgt.

## Politiker
Han var innvalgt på Stortinget fra Sør-Trøndelag fra 1993 til 2009. Han satt den første stortingsperioden i Stortingets kirke-, utdannings- og forskningskomité, deretter to perioder i Stortingets finanskomité.

Fra 17. oktober 2005 til 18. oktober 2007 var han kunnskapsminister i Jens Stoltenbergs andre regjering. Han og miljøvernminister Helen Bjørnøy trådte ut av regjeringen i oktober 2007.

Djupedal innledet «barnehageløftet» fra Stoltenberg II-regjeringen, stoppet veksten i privatskoler i Norge gjennom en tilstramming i privatskoleloven. I skolepolitikken sto han derimot for en videreføring av det Kunnskapsløftet som forgjengeren Kristin Clemet gjennomførte, med mer fokus på resultatmåling, nasjonale prøver og individuelt tilpasset opplæring og evaluering. Han ble også kjent for uttrykket «hvileskjæret» som gikk ut på å fryse forskningsbevilgningene på samme nivå i 2007 som i 2006. 

Han søkte ikke renominasjon foran stortingsvalget i 2009.

I 2015 meldte han seg ut av SV og inn i Arbeiderpartiet. I 2024 meldte han seg igjen inn i SV.
## Fylkesmann i Aust-Agder

Djupedal ble i statsråd 19. desember 2008 utnevnt til fylkesmann i Aust-Agder for en periode på seks år, en utnevnelse som ble møtt med kritikk. Øystein Djupedal meldte seg først som søker en måned etter at søknadsfristen var gått ut, etter å ha blitt bedt om å søke stillingen av fornyingminister Heidi Grande Røys. I utgangspunktet hadde han søkt fylkesmannsstillingen i Nord-Trøndelag, men denne fikk hans partifelle Inge Ryan. Djupedal tiltrådte som fylkesmann 1. oktober 2009. Han gikk av da fylkesmannsembetet i Aust-Agder ble slått sammen med Vest-Agders 1. januar 2016.

## Referanser


## Eksterne lenker
* 
* 
*
Arsenal undergrunnsstasjon

**Arsenal undergrunnsstasjon** ligger i Highbury i det nordlige London, rett rundt hjørnet fra Highbury, Arsenal FCs tidligere hjemmebane. Stasjonen ligger i Londons kollektivsone 2.

Stasjonen het først *Gillespie Road*, etter veien som går utenfor. I 1930-årene drev fotballklubben en kampanje for å få navnet endret, og lyktes med dette. Nede på plattformene er de originale flisene, med *Gillespie Road* i store bokstaver, fortsatt bevart. 

Den er en av de minst brukte stasjonene i undergrunnsnettet, unntatt på dager hvor Arsenal spiller hjemmekamp og denne stasjonen blir anbefalt brukt. Mange kommer også da via Finsbury Park, hvor det er forbindelse til Victoria-linjen, buss og tog. Finsbury Park er også populær blant Arsenaltilhengere fordi klubben har en stor butikk rett utenfor. 

|}

## Referanser


## Eksterne lenker
Arsenal Underground Station  Transport for London (Engelsk)
Amplitude

**Amplitude** er avstanden fra en bølges største utslag (toppunkt eller bunnpunkt) til likevektstilstanden (midten). Amplituden er altså en positiv verdi. For sinus- og cosinusbølger er amplituden halvparten av høyden mellom toppunkt og bunnpunkt.

## Eksterne lenker
*
Kvinesheitunnelen

**Kvinesheitunnelen** på Sørlandsbanen går vestover fra Snartemo i Hægebostad og er 9 065 meter lang. Det er den femte lengste jernbanetunnelen i Norge. 

I Kvinesheitunnelen er det en rettstrekning på 9 020 meter. Dette er Norges lengste rettstrekning på jernbane, 5 meter lenger enn den i Romeriksporten. Største tillatte hastighet er 160 km/t.

## Referanser


## Eksterne lenker
* Bilder fra anlegget på digitaltmuseum.no
Aorta

**Aorta** er **hovedpulsåren** hos dyr, særlig pattedyr. Aorta fører blod fra venstre hjertekammer ut i kroppen. Aorta hos andre dyr er blodårer som bringer blod ut fra hjertet. Hos fisk pumpes blodet via gjellene og ut i kroppen. Hos dyr med åpent blodsystem er ofte aorta den eneste tydelige delen av bodåresystemet.

## Litteratur
* 
* 
* 
* 
*
Rena leir

**Rena leir** ligger i Åmot kommune i Innlandet og ble opprettet som en kavalerileir for Søndenfjeldske dragonregiment i 1997. Rena leir er den nyeste leiren i Norge og en av de største leirene i Norden med om lag  soldater. Leiren var inntil 2023 en del av Østerdal Garnison, sammen med Terningmoen i Elverum. De fleste HRS-avdelingene (hurtig reaksjonsstyrke) i Hæren holder til her.

## Avdelinger
* Hærens våpenskole
* FLO Base Østerdalen (Hovedkontor)
* Våpenteknisk regiment (VTR, teknisk verksted)
* Trenregimentet (ansvar for driften av leiren)
* Forsvarets spesialkommando (FSK)
* Telemark bataljon (TMBN)
* Stående kompanier (HRS) fra:
** Ingeniørbataljonen
** Artilleribataljonen
** Sanitetsbataljonen
** Stridstrenbataljonen  
** Miltærpolitikompaniet (tropp)  

Det er en moderne leir, med blant annet store øvingsområder (Regionfelt Østlandet og Rødsmoen skytefelt) og kampsimulatorer.

## Arkitektur
Rena leir er bygget på bakgrunn av en arkitektkonkurranse i 1994. Leiren består av om lag  kvm bygninger med enormt bruksareal.

Leiren er bygget i betong, stål og treverk. Ubehandlet furu fra Østerdalen er brukt i de fleste fasadene i leiren, med rot i Østerdalens byggeskikk. Leiren er delt i to deler med boliger, forlegninger, velferd, messe og idrettsavdeling i en «garnisonsby» og treningssentre, skytebaner og øvingsfelt i ett festningsanlegg.

Arkitekt for anlegget var LPO arkitekter. Arkitektbyrået og leiren ble tildelt Betongtavlen i 1998.

## Kuriosa
* Rena leir har en av verdens beste hinderløyper til bruk i militær femkamp, og har en stor idrettshall med tilhørende basseng.
* Vanntårnet som ruver vel 60 meter over bakken leverer vann til hele leiren og Åmot kommune.
* Under de arkeologiske undersøkelsene i forbindelse med byggingen av Rena leir ble det gravd ut en spesiell kulturminnetype som ikke var spesielt kjent på forhånd: groptufter – rester etter vinterboliger fra steinalderen.

## Litteratur
*
Nasjonalarkivar

**Nasjonalarkivar** er fra 1.&nbsp;januar 2026 stillingsbetegnelsen på øverste sjef for arkivvesenet i Norge. Frem til 31.&nbsp;desember 2025 var stillingsbetegnelsen **riksarkivar**.

Riksarkivaren var leder for det norske Riksarkivet; nasjonalarkivaren er leder for det norske Nasjonalarkivet. Embetet ble opprettet i 1839/1840, og Henrik Wergeland fikk stillingen som den første riksarkivar.

## Bakgrunn
### Riksarkivarembetet
Riksarkivar betegnet den faglige og administrative lederen av såvel Riksarkivet som Arkivverket i Norge. I tillegg hadde riksarkivaren direkte ansvar i henhold til lovverk og forskrifter.

Embetet ble opprettet i 1839/1840, og Henrik Wergeland fikk stillingen som Norges første riksarkivar. Den gang fungerte stillingen bare som leder av Riksarkivet.

I 1904 ble stillingen utvidet til også å bli leder for Statsarkivene (*Arkivverket*). Inga Bolstad tiltrådte som Norges første kvinnelige riksarkivar 1. oktober 2014.

### Nasjonalarkivarembetet
Fra og med 1.&nbsp;januar 2026 ble stillingstittelen endret til nasjonalarkivar, i kraft av den nye arkivlova av 2025.

## Embetsinnehavere
### Riksarkivarer
* 1840–1845: Henrik Wergeland
* 1845–1861: Christian Lange
* 1861–1863: P. A. Munch
* 1863–1896: Michael Birkeland
* 1896–1905: Henrik Jørgen Huitfeldt-Kaas
* 1905–1912: Ebbe Hertzberg
* 1912–1933: Kristian Brinch Koren
* 1933–1960: Asgaut Steinnes
* 1961–1964: Reidar Omang (Hallvard Trætteberg konstituert 1963–1964)
* 1965–1982: Dagfinn Mannsåker
* 1983–2006: John Herstad
* 2006–2014: Ivar Fonnes
* 2014–2025: Inga Bolstad

### Nasjonalarkivarer
* 2026–: Inga Bolstad

## Se også

* Nasjonalbiblioteket – som ledes av en *nasjonalbibliotekar*
* Riksantikvaren

## Referanser


## Kilder
* «Riksarkivaren», fra nettsidene til arkivverket

## Eksterne lenker
* «riksarkivar», fra *[[Store norske leksikon]]*
Gran (andre betydninger)

**Gran** kan sikte til:

* Gran &ndash; en tresort i furufamilien
* Gran (kommune) &ndash; en kommune i Innlandet
** Gran/Ringstad &ndash; et tettsted i Gran kommune
* Gran (slekt) &ndash; en slekt fra Bergen
* Gran (vekt) &ndash; en gammel vektenhet
* Esztergom &ndash; en ungarsk by som heter Gran på tysk
Direktoratet for naturforvaltning

**Direktoratet for naturforvaltning** (**DN**) var et rådgivende og utøvende statlig direktorat underlagt Miljøverndepartementet. 
DN ble slått sammen med Klima- og forurensningsdirektoratet til Miljødirektoratet 1. juli 2013.

DN hadde ansvaret for at regjeringens miljøpolitikk ble iverksatt, og for å identifisere, forebygge og løse miljøproblemer. DN arbeidet for å ta vare på norsk natur, og for å kombinere vern og bruk av naturen. 

DN hadde ca. 350 medarbeidere. En stor andel var universitetsutdannet, mange med en naturvitenskapelig bakgrunn, men det var også jurister, samfunnsvitere, økonomer og humanister i arbeidsstokken. DN holdt til i Trondheim.

Statens naturoppsyn (SNO) var en del av direktoratet, organisert som en egen enhet for naturoppsyn og forvaltningsrettet feltarbeid. SNOs sentrale administrasjon var plassert i Trondheim, mens lokalkontorene var spredt over hele landet.

DN var partner i FutureBuilt som jobber med klimavennlige arkitektur og byutvikling i Oslo, Bærum og Drammen.

## Dette var noen av DNs oppgaver

* gjennomføre arbeidet med å opprette nasjonalparker og andre verneområder
* bidra til at verneområder og andre verdifulle områder blir en ressurs i samfunnsutviklingen
* lage handlingsplaner for å ta vare på trua arter og naturtyper
* utvikle regelverk og setter i verk tiltak mot fremmede og skadelige arter
* veilede kommuner i deres miljøarbeid
* innhente, bearbeide, organisere og formidle kunnskap om naturens tilstand
* sikre friluftslivsområder for allmennheten
* legge til rette for friluftsliv
* stimulere til miljøvennlig reiseliv
* regulere jakt og fiske
* representere Norge i internasjonale konferanser, råd og utvalg og følge opp internasjonale avtaler
* forvalte regelverk for å sikre den spesielle naturen på Svalbard

## Referanser


## Eksterne lenker
* Naturbase
* Rovbase
*Lakseregisteret
* INON
Theodor Billroth

**Christian Albert Theodor Billroth** (1829–1894) var en tysk-født østerriksk lege (kirurg), som oppfattes som opphavsmannen til den moderne gastrokirurgi. 

Han fikk deler av sin utdannelse hos kirurgen Carl von Langenbuch ved Allgemeine Krankenhaus (Wien). Billroth er mest kjent for den første vellykkede gastrektomi (fjerning av deler eller hele magesekken), som ble utført i 1881.

Theodor Billroth var en dyktig amatørmusiker, og var en nær venn av Johannes Brahms og Eduard Hanslick. 

## Referanser


## Eksterne lenker
*
Westminster (andre betydninger)

**Westminster** kan vise til:

*Westminster; sted i London, England
*City of Westminster; bydel i London
*Westminster Abbey; anglikansk kirke i Westminster, London
*Westminsterkatedralen; katolsk katedral i Westminster, London
*Westminster katolske erkebispedømme
*University of Westminster; universitet i Westminster, London
*Westminsterpalasset; den britiske parlamentsbygningen
*Westminster-modellen; modell for parlamentarisk styre
*Westminsterstatutten


*Westminster (California)
*Westminster (Colorado)
*Westminster (Maryland)
*Westminster (Massachusetts)
*Westminster (South Carolina)
*Westminster (Texas)
*Westminster (Vermont)
Westminsterkatedralen

**Westminsterkatedralen** er den romersk-katolske hovedkirke  i England, og et 1900-talls eksempel på bysantinsk arkitektur. Arbeidet ble påbegynt under erkebiskop Herbert Vaughan i 1894, og ennå arbeider en med mosaikkutsmykkningene, da disse finansieres gjennom gaver til kirken. Den ble innviet i 1910, og er dedikert til «Jesu Kristi mest dyrebare blod». Katedralen er sete for erkebiskopen av Westminster katolske erkebispedømme.

## Bygningen
Fasaden domineres av en høy kampanile. Koret har et stort krusifiks. Kirken har elleve kapeller, viet til ulike helgener. Man har valgt ut blant annet nasjonalhelgnene for de forskjellige deler av De britiske øyer: St. Patrick (Irland), St. David (Wales), apostelen Andreas (Skottland) og St. Georg og de engelske martyrer (England).

På høyre side finner vi et Mariakapell med mosaikk som forteller om Marias liv. Ikonografisk er scenene i Mariasyklusen svært like andre en finner f. eks i St. Savior i Chora i Istanbul og i Santa Maria in Trastevere ı Roma, men stilen er 1800-talls. 

Kirken har også en rekke kapiteler lik dem en finner i Hagia Sofia i Istanbul. Til venstre for hovedskipet er kapellet for Det hellige sakrament.
 
Inne i kirken ligger en liten butikk som selger suvenirer fra kirken og religiøse gjenstander. Det er mulig å besøke tårnet, som gir god utsikt over Westminster.

## Referanser


## Eksterne lenker
* 
* New Advent
* Bilder fra katedralen
Christian Nielsen Holberg

**Christian Nielsen Holberg** (født ca. 1620, død 1686) var en norsk offiser.

Christian Nielsen Holberg skal ha vært av bondeslekt, men ble soldat, og i 1645 fenrik ved det Throndhjemske Regiment. 1653 ble han løytnant og fikk som sådan, antagelig samme år, tillatelse til med bibeholdelse av sin gasje å foreta en utenlandsreise til sin videre militære utdannelse. Han skal ha vært i maltesisk og venetiansk tjeneste, og skal ha vandret gjennom hele Italia. Antagelig kom han hjem i anledning krigen mot Sverige, og ble utnevnt til kaptein ved det søndenfjordske kompani. 

I 1658 deltok han med berømmelse i tilbakeerobringen av Trondhjem, og var i begynnelsen av 1660 tilstede under svenskenes beleiring av Frederikshald. I mai samme år ble han major, og i 1667 ble han oberstløytnant. Han deltok i innfallet i Sverige i 1676 under stattholder Ulrik Frederik Gyldenløve. Han var bosatt i Bergen, hvor han undertiden fungerte som visekommandant på Bergenhus. I 1679 fikk han avskjed med pensjon, men oppga den senere til fordel for privilegium på inspeksjon av bøndenes armatur i Bergenhus amt.

Det er antatt at han hadde navnet fra gården Holberg i Skogn. Gården, slik den er i dag, er vist på innlagte bilde. Den gamle gården lå midt oppe i bakken i bakgrunnen. Den som ønsker å lese mer om hans liv og virke, kan gå til Digitalarkivets Web-debatt, debatt nr 38610.

Han var gift med Karen Lem, datter av magister Peder Lem og bispedatteren Abel Munthe. Han og Karen Lem var foreldre til Ludvig Holberg.

## Referanser


## Eksterne lenker
* Dansk biografisk Leksikon
Regnbuehinne

**Regnbuehinnen**, eller **iris**, er den fargede delen av øyet hos virveldyr, inkludert mennesker. Hinnen er oppbygd av to lag, kalt *irisstroma* og *pigmentbladet*. Irisstroma er det fremste og tykkeste laget. Det består av løst vev med mange blodkar. Pigmentbladet er det tynne pigmentlaget som ligger i iristromaet. Fargen på regnbuehinnens, altså øyenfargen, er avhengig av innhold av pigmenterte celler i irisstroma.

Regnbuehinnen har et hull, pupillen, i midten og muskler som gjør at pupillens størrelse kan justeres etter lysintensiteten.

## Se også
* Øye

## Eksterne lenker
*
Islington (distrikt)

**Islington** (uttalt ˈɪzlɪŋtən) er en bydel i London. Den grenser mot City of London i sør, Hackney i øst, Camden i vest og Haringey i nord. Bydelen ble opprettet i 1964 ved at Islington og Finsbury ble slått sammen. 

Det er store sosiale kontraster i bydelen; omkring 55&nbsp;% av befolkningen bor i offentlig eide boliger, mens det midt blant disse finnes hus verdt mer enn tre millioner pund. Islington har mange bevarte georgianske og viktorianske bygninger. 

Bydelen er kjent for sine restauranter og butikker, men først og fremst for Arsenal FC, som har sin hjemmebane Emirates Stadium i Holloway. 

To av Londons største fengsler, Pentonville og kvinnefengslet Holloway, ligger i Islington.

## Steder i Islington

* Archway, Angel
* Barnsbury
* Canonbury, Clerkenwell
* Farringdon (dels i City of London), Finsbury
* Highbury, Holloway
* Islington
* Kings Cross
* Lower Holloway
* Pentonville
* Tufnell Park
* Upper Holloway, inkludert Archway
## Referanser

## Eksterne lenker
* 
* Islington Council
* Weather forecast for Islington
Priapisme

**Priapisme** er en tilstand med vedvarende ereksjon av penis uten verken fysisk, psykologisk eller erotisk stimulering, ofte ledsaget av tiltagende smerte. Tilstanden kan vare i flere dager. Det er et sjelden og alvorlig fenomen. Tilstanden krever rask behandling fordi blodet i penis ikke skiftes ut med ferskt blod og koagulerer, slik at vevet i penis kan bli permanent skadet. Kirurgisk inngrep må gjøres innen 36 timer etter at tilstanden har oppstått. Tilstanden kan behandles kirurgisk med tapping av blod eller med ryggmargsbedøvelse. Årsaker kan være skader på nerver, blodsykdom som fører til levring av blodet eller blokkering av blodstrømmen som følge av infeksjon.

Betegnelsen er et eponym etter den greske daimonen og fruktbarhetsguddommen Priapos (*Priapus* på latin).

## Se også
* Klitorisme, langvarig og smertefull ereksjon av klitoris
## Referanser
Identifikasjon

**Identifikasjon** (forkortet til ID) er fastslåelse av identitet. Identifikasjon er én av to måter å anvende biometri (den andre er verifikasjon), og brukes for å fastslå en persons identitet ved å sammenligne målte biologiske mønstre mot en database som inneholder lagret informasjon om personer og deres biologiske mønstre.

## Se også
* Elektronisk identifikasjon
* Legitimasjon
Verifikasjon

**Verifikasjon** («sanngjøring», av latin *verus* = «sant» og *facere* = «å&nbsp;gjøre») har flere betydninger:
* Verifikasjon (biometri)
* Verifikasjon (informatikk)
* Verifikasjon (kvalitetssikring)
* Verifikasjon (vitenskap)

## Se også
* Bevis
Fingeravtrykk

**Fingeravtrykk** er avtrykk fra linjemønsteret på innsiden av fingre hos mennesker. Linjemønsteret danner seg på foster-stadiet, og holder seg uforandret gjennom hele livet. Det er aldri blitt oppdaget to personer med like fingeravtrykk, og fingeravtrykk antas derfor å være unike. Fingeravtrykk regnes derfor som en sikker metode for identifikasjon og verifikasjon, og brukes innen biometri og kriminalteknikk. Metoden for å identifisere personer ved hjelp av fingeravtrykk kalles daktyloskopi. I Norge ble fingeravtrykk i kriminaltekknikken innført av fengselsdirektør og lege Anders Daae.  

Det eldste kjente fingeravtrykk ble funnet på et stykke harpiks i Königsaue i Sachsen-Anhalt. Harpiks-stykket, som bare målte 2,7 cm, bevarte på ene siden avtrykket etter steinredskapet det hadde vært klistret på, mens det på andre siden var et treskaft. Det fremgikk at fingeravtrykkets eier måtte ha forsøkt å lime sammen et redskap ved hjelp av harpiksen. Alderen på harpiksen ble satt til mellom 45&nbsp;000 og 52&nbsp;000 år, slik at fingeravtrykket må ha tilhørt en neandertaler, siden dette var lenge før Homo sapiens kom til Europa.

## Referanser
Birdstep Technology

**Birdstep Technology ASA** er et norsk IT-konsulentselskap med hovedkontor i Oslo. Det ble grunnlagt i 1996 av Olaf Vethe.

Det har spesialisert seg på programvare for databaser, datanettverk og mobil/trådløs kommunikasjon. 

Selskapet var notert på Oslo Børs med tickeren **BIRD**. 

## Eksterne lenker
* 
*
Jeremy Swan

**Harold James Charles «Jeremy» Swan** (født 1922 i Sligo, Irland, død 2005 i Los Angeles) var en irsk kardiolog (lege), bedre kjent under navnet **Jeremy Swan**, som tilbrakte store deler av sin profesjonelle karriere i USA. Han ble verdenskjent for utviklingen av Swan-Ganz kateteret, som han utviklet sammen med William Ganz i 1970. Swan-Ganz kateteret brukes i dag verden over innen intensivbehandling, blant annet for å måle blodtrykket i lungekretsløpet, og for å monitorere effekt av behandling.

## Referanser


## Eksterne lenker
* Catheterization of the heart in man with use of a flow-directed balloon-tipped catheter - PubMed-referanse til den opprinnelige artikkel som beskriver bruken av Swan-Ganz kateteret.
Rongøyna

**Rongøyna** er ei øy i Øygarden kommune. Øya har broforbindelse til Bergen via Sotra.

To skoler er plassert på Rong; Rong skule for 1-7 klasse for elever fra Rong, og Øygarden Ungdomskule som er felles ungdomsskole for hele Øygarden.

## Natur
Breivikmarka myrområde er et ganske stort myrområde uten inngrep, mellom Breiviki og Rongaloptet/Ormhilleren på Rongøyna. Tjern i nordvestre delen av lokaliteten med forekomst av den sjeldne buntsivaks.

Rongaloptet kystlyngheiområde med rikt innslag av purpurlyng. Avgrensa i nord av Rongaloptet, som i seg selv har element av berg med tilhørende flora, i vest/nordvest av gangveg til Ormhilleren friluftsområde, mot øst av sig/myrdrag mot Rongesundbrua og i sør av Ormhilleren/Insta Glosviki. Særlig i sør- og vestvende, tørre hellinger på berg med tynt jorddekke finner en innslag av purpurlyng, avbrutt av våtere myrdrag. Som ellers i lyngheiområdene i Øygarden er vegetasjonen avbrutt av nakne knauser og berg. Området er truet av gjengroing av buskfuru. På grunn av gjengroinga av lyngheiene har områder med dominans/betydelig innslag av purpurlyng etterhvert blitt sjeldnere i Øygarden.

## Referanser


## Eksterne lenker
* Dokumetasjons-prosjektet (UiB) - Førhistoriske minne på Rong
ASM

**ASM**  kan sikte til:
* American Society for Materials
* Assembler
* IATA-koden til Asmara internasjonale lufthavn i Eritrea
* ISO 3166-1 alfa-3-koden til Amerikansk Samoa
* ASM International (Advanced Semiconductor Materials), selskap som produserer utstyr for produksjon av halvlederkomponenter
Beduiner

**Beduiner** (, *badw*, entall , *badawī*) er nomadiske arabere. De snakker arabisk og andre språk dialekter og er muslimer. Selve betegnelsen *beduin* er kommet til norsk fra fransk *bédouin*, igjen fra arabisk *badawī*, «ørkenboer», det vil si «nomadiske beboere i ørkenen». Det motsatte av beduin er tradisjonelt *ḥāḍir*, arabisk for «stillesittende», det vil si bofaste folk. Beduinenes territorier strekker seg over store sandørkener i Nord-Afrika til den berglendte sanden i Midtøsten. De er tradisjonelt inndelt i stammer (eller klaner, kjent på arabisk som *ʿašāʾir*, ) og deler en felles kultur av gjeting, kameler og geiter. Beduinenes tradisjonelle næringsvei med geiter, sauer og kameler er en livsform på kraftig retur. Dannelsen av stater og faste grenser har gjort det mer og mer vanskelig for beduinene å forflytte seg fritt over de tradisjonelle strekningene. Stadig flere oppgir nomadetilværelsen og blir bofaste. Det store flertallet av beduinene har underkastet seg islam.

Den tradisjonelle familien består av et mannlig familieoverhode, ofte med ei eller flere koner og deres felles barn. Klanen kan omfatte mange mennesker, og forgreninger til resten av familien følger mannens linjer. De bor i telt, som deles i en mannlig og en kvinnelig del med en skjerm. Kosten består for det meste av brød, kjøtt og melkeprodukter som buskapen kan bidra med. Produktene selges også på markedene, for å gi penger til korn o.l. Tradisjonelt lager også beduinene det de trenger av tepper og klær, og overskuddet selges på markedene.

Beduinene har alltid vært regnet som svært gjestfrie, noe som ligger fundamentert i deres levesett og tradisjoner. En ørkenvandrer kan derfor alltid regne med å få husly og mat, men beduinsk tradisjon begrenser denne forpliktelsen til et maksimum av 3 dager.

## Tradisjoner

### Gjeting
Tamdyrdrift og gjeting, hovedsakelig av geiter og kameler (dromedarer), utgjør den tradisjonelle beduinlivet. Disse to dyrene er benyttet for mat, melkeprodukter og ull. Det meste av basismatvarene som utgjør beduinenes diett er meieriprodukter.

Kameler og dromedarer i særdeleshet har tallrike kulturell og funksjonell bruk. Etter å ha blitt forstått som en «gave fra Gud» har de vært fremste matkilde og metode for transport. I tillegg til deres ekstraordinære potensial for melking under tøffe ørkenforhold, ble de også tidvis spist for kjøttets skyld. Som en kulturell tradisjon har kappridning med kameler vært organisert under særskilte feiringer, som bryllup eller religiøse festivaler.

### Muntlig poesi
Muntlig poesi var den mest populære kunstformen blant beduiner. Å ha en poet i stammen ga høy anseelse i samfunnet. I tillegg til å fungere som kunstform, ble poesi også benyttet som en måte å formidle informasjon og som en måte for sosial kontroll.

## Referanser


## Litteratur
* Asher, Michael (1996): *Last of the Bedu*, Penguin Books 
* Cole, Donald P. (Våren 2003): «Where have the Bedouin gone?», *Anthropological Quarterly*. Washington, **76** (2), s. 235
Norwegian Task Group

**Norwegian Task Group** (**NorTG**) er et operativt taktisk ledelseselement i det norske Sjøforsvaret. NorTG ble opprettet 1. august 2001 og er underlagt sjefen for Kysteskadren.

Ved krisesituasjoner vil NorTG få ansvaret for å lede Norges sjøgående styrker. Staben omsetter da ordrer fra Forsvarets operative hovedkvarter til operasjoner som lar seg gjennomføre til sjøs. NorTG kan lede en gruppe av fartøyer som er satt sammen for å løse en eller flere oppgaver i fred, krise og krig.

## Eksterne lenker
* forsvaret.no Norwegian Task Group
Sergej Karjakin

**Sergej Aleksandrovitsj Karjakin** (russisk: Серге́й Алекса́ндрович Каря́кин; ukrainsk: Сергій Олександрович Карякін – Serhij Oleksandrovytsj Karjakin; født 12. januar 1990 i Simferopol i Sovjetunionen) er en russisk (han representerte tidligere Ukraina) stormester i sjakk. 

Han oppnådde stormestertittelen i august 2002 i en alder av 12 år og 7 måneder, og ble dermed den yngste stormester noensinne. Senere avløste Magnus Carlsen Karjakin som verdens yngste stormester; Carlsen var nesten ti måneder eldre enn Karjakin da han oppnådde tittelen. Karjakin ble russisk statsborger i juli 2009. Pr. september 2016 hadde Karjakin 2772 i FIDE-rating, noe som gav ham niendeplass på FIDEs verdensranking.

28. mars 2016 ble Sergej Karjakin utfordrer til Magnus Carlsen i VM i sjakk 2016 ved å vinne Kandidatturneringen 2016 i Moskva. Karjakin tapte mot Carlsen i VM.

Karjakin vant VM i hurtigsjakk i 2012 og verdenscupen i sjakk (Chess World Cup) i 2015. Han har også vunnet sjakkturneringen Norway Chess to ganger (2013, 2014) og Corus-turneringen i 2009.

Karjakin vant VM i lynsjakk i 2016.

3. desember 2022 kunngjorde Karjakin at han ville stille som kandidat som president for det russiske sjakkforbundet.

## Støtte til Russlands invasjon av Ukraina 2022

Karjakin uttrykte støtte til Russland under Russlands invasjon av Ukraina i februar 2022. NRKs sjakkekspert Atle Grønn uttalte at dette kunne skade sjakkkarrieren til Karjakin. Karjakin ble kritisert av det internasjonale sjakkforbundet, FIDE
for å bryte med FIDEs regelverk om handlinger som skader sjakkens omdømme  og ble utestengt fra alle FIDE-turneringer i 6 måneder med virkning fra 21. mars 2022.  Dermed ble han ikke med i Kandidatturneringen sommeren 2022 og kan ikke bli en VM-utfordrer tidlig i 2023. 

Kreml hevdet at utestengelsen var politisk motivert og krevde at den skulle omgjøres. Karjakin fortsatte med å vise støtte til Russlands invasjon.

## Referanser


## Eksterne lenker
* 
* 
* S. Karjakin – the Youngest Grandmaster in chess history *(engelsk)*
* 35 kritiske stillinger fra Karjakins partier
Austvågøya

**Austvågøya** (også skrevet **Aust-Vågøy**) har et areal på . Den er administrativt delt mellom Vesteråls-kommunen Hadsel, som administrerer de nordligste områdene, mens resten hører til Vågan kommune i Lofoten.

I øst skiller Raftsundet Austvågøya fra Hinnøya. I sør ligger Vestfjorden. I vest er Austvågøya skilt fra Vestvågøya og Gimsøya med Henningsværstraumen og Gimsøystraumen. I nord(øst) skiller Hadselfjorden Austvågøya fra Hadseløya.

Mesteparten av Austvågøya består av fjell, som mot Raftsundet når opp til over 1000 moh. Høyeste punkt er Higravstind på 1146 moh. På Austvågøya ligger Lofotens største by, Svolvær, og det gamle fiskeværet Kabelvåg. Fiskeværet Henningsvær ligger på flere småøyer like ved sørvestspissen av Austvågøya. I Raftsundet ligger den kjente, smale Trollfjorden.

Austvågøya er også kjent fra et av Inger Hagerups dikt, «Aust-Vågøy», om tyske soldaters herjinger etter «Lofotraidet» under andre verdenskrig.

## Samferdsel
Europavei 10 går langs Austvågøya fra Raftsundbrua i nordøst via Svolvær og Kabelvåg til Gimsøystraumen bru i vest. De to bruene knytter øya til henholdsvis Hinnøya og Gimsøya. Det er også riksvei til Henningsvær.

Det er fergeforbindelse mellom Fiskebøl på Austvågøya og Melbu på Hadseløya. Fergesambandet mellom Svolvær og Skutvik i Hamarøy drives i 2012 bare med to turer daglig i vintersesongen, og tre i sommersesongen. Det er også fergeforbindelse mellom Svolvær og Skrova.

Svolvær har anløp av Hurtigruta. I sommerhalvåret går sørgående hurtigrute innom Trollfjorden. Det er hurtigbåtforbindelse mellom Svolvær og Bodø. Hurtigbåten mellom Svolvær og Narvik ble nedlagt 30. november 2007, da «Lofast» ble åpnet.

Austvågøya har en flyplass, Svolvær lufthavn, Helle, på Helle, ca. 6 km øst for Svolvær.


Raftsund Bridge 200708-1.jpg|Den 711 meter lange Raftsundbrua i Hadsel kommune, sett mot nord. Austvågøya til venstre, Hinnøya til høyre. Brua ble åpnet 1998.
Gimsoystraumen Bridge Lofoten 2009.JPG|Den 839 meter lange Gimsøybrua krysser Gimsøystraumen mellom Austvågøya og Gimsøya.
Lofoten-4.jpg|Henningsvær er et fiskevær i Vågan kommune på sørspissen av Austvågøya i Lofoten.
With Vaagakallen, Kabelvaag, Norway (LOC).jpg|Kabelvåg med Vågakallen i bakgrunnen. Foto fra 1890-tallet.


## Referanser




## Eksterne lenker
*
Camden (distrikt)

**Camden** er en bydel i det indre London. Den ble opprettet i 1965 ved at kretsene Hampstead, Holborn og St. Pancras ble slått sammen. 

Bydelen grenser mot City of London og City of Westminster i sør, Brent i vest, Barnet og Haringey i nord og Islington i øst. 

British Museum og British Library ligger i Camden. 

## Steder i Camden

* Bloomsbury
* Camden Town, Cricklewood
* Dartmouth Park
* Fitzrovia, Fortune Green
* Gospel Oak
* Hampstead inkludert deler av Hampstead Heath
* Highgate (sørvestlig del)
* Holborn 
* Kentish Town
* Kilburn
* Kings Cross og St. Pancras
* Primrose Hill
* Somers Town
* South Hampstead
* Swiss Cottage
* West Hampstead

## Eksterne lenker
* 
* Camden Borough Council
Camden

**Camden** kan vise til:

## Steder
*Camden; bydel i London, England
**herunder Camden Town, et sted i bydelen Camden
*Camden (Alabama), USA
*Camden (Arkansas), USA
*Camden (Delaware), USA
*Camden County (Georgia), USA
*Camden (Indiana), USA
*Camden (Maine), USA
*Camden (Michigan), USA
*Camden (New Jersey), USA
*Camden County (New Jersey), USA
*Camden (landsby i New York), USA
*Camden (by i New York), USA
*Camden (Ohio), USA
*Camden (Sør-Carolina), USA
*Camden (Tennessee), USA
*Camden (New South Wales), Australia

## Personer

*William Camden (1551&ndash;1623); britisk historiker

## Annet

*Slaget ved Camden; trefning i Den amerikanske revolusjonskrig
*Camden (navn); et mannsnavn
Barnet (distrikt)

**Barnet** er en bydel og forstad i den nordlige delen av det ytre London (med en del distrikter innenfor nordvestlige London som danner del av Ytre London). Den ble opprettet i 1965 da kretsene Finchley, Hendon og Friern Barnet i Middlesex samt East Barnet og Barnet i Hertfordshire ble slått sammen og lagt under Stor-London. Det er den nest største bydel med 369 887 innbyggere i henhold til 2016, beregnet til 377 316 i 2018, og dekker et areal på 86,74 km2, det fjerde største i areal. Det grenser til Hertfordshire i nord og fem andre bydeler i London: Harrow og Brent i vest, Camden og Haringey i sørøst og Enfield i øst. Lokalmyndighetene er Barnet London Borough Council, basert i forstaden Hendon.

## Befolkning og arbeid

Bydelen Barnet har fått navn etter den gamle markedsbyen Barnet, beliggende nord i bydelen. Navnet kommer av det gammelengelske *baernet*, «land ryddet ved brenning».

Etter hvert som jernbanen spredte seg utover fra London sentrum, vokste bydelene kraftig. Områder som Edgware og Finchley, hvor undergrunnslinjen Northern gikk, utviklet seg til typiske forsteder på tidlig 1900-tall. Undergrunnen kom til Hendon i 1926, og i 1931 hadde befolkningen økt til tre ganger det den var ti år tidligere.

Barnets befolkning har økt sterkt de senere år, med en økning på over 18 prosent siden 1988. Omtrent 32 prosent av befolkningen utgjøres av etniske minoriteter, hvorav den største gruppen er indisk, med om lag 31 000 personer. Et annet særtrekk med Barnet er at 19 prosent av befolkningen er jøder. Dette er den høyeste konsentrasjonen i London, særlig lokalisert rundt Golders Green.

I 2001 arbeidet 59 prosent av befolkningen utenfor bydelen, hvorav flesteparten i det sentrale London. I bydelen er de viktigste jobbsektorene offentlig administrasjon, utdanning, helse, handel, hotell- og restaurantdrift.

## Steder i Barnet

* Arkley
* Barnet, Brunswick Park, Burnt Oak
* Childs Hill, Chipping Barnet, Cricklewood, Church End Finchley, Cockfosters, Colindale, Colney Hatch
* East Barnet, East Finchley, Edgware
* Finchley, Friern Barnet
* Golders Green
* Hadley, Hampstead Garden Suburb, Hendon, High Barnet, Holders Hill
* Mill Hill, Monken Hadley
* New Barnet, New Southgate, North Finchley
* Oakleigh Park, Osidge
* The Hyde, Totteridge
* Whetstone

## Se også
Barnet i London

## Referanser


## Eksterne lenker
*
Bexley (distrikt)

**Bexley** er en bydel i den østlige delen av det ytre London. Den grenser mot Bromley i sør, Greenwich i vest og Dartford i Kent i øst. I nord dannes grensen mot Havering av Themsen. Bydelen ble opprettet i 1965 ved at kretsene Bexley, Erith, Crayford samt deler av Chislehurst og Sidcup, som alle ligger i Kent, ble slått sammen og underlagt Stor-London. 

I tillegg til at Themsen går langs grensen av distriktet renner elven Cray gjennom det. 

Før 1800-tallet var det området som nå utgjør distriktet i stor grad ikke bebodd, svært få av de nåværende bosetningene ble omtalt i *[[Domesday Book]]* (1086), skjønt landsbyen Bexley har et charter datert til år 814. Erith var en havn ved elven Themsen fram til 1600-tallet. Åpningen av et kloakkanlegg i nærheten av Crossness på slutten av 1800-tallet gjorde det til et industristed.

## Steder i Bexley

* Albany Park
* Barnehurst
* Barnes Cray
* Belvedere
* Bexley også kalt *Old Bexley* eller *Bexley Village*
* Bexleyheath
* Blackfen
* Blendon
* Bostall
* Bridgen
* Coldblow
* Crayford
* Crook Log
* East Wickham
* Erith
* Falconwood
* Foots Cray
* Lamorbey
* Lessness Heath
* Longlands
* May Place
* North Cray
* North End
* Northumberland Heath
* Sidcup
* Slade Green
* Thamesmead (østlig del)
* Upper Belvedere
* Upton
* Welling
* West Heath

## Referanser


## Eksterne lenker
* 
* Bexley Borough Council
Norge.no

**Norge.no** er en veiviser til innbyggerretta digitale tjenester (selvbetjeningsløsninger) fra statlige virksomheter, fylkeskommuner og kommuner. Den skal gi informasjon om hvordan innbyggere kan kommunisere på nett med det offentlige, som innlogging til digitale tjenester og valg av digital postkasse. Portalen har versjoner på bokmål, nynorsk og engelsk. 

Ansvaret for Norge.no ligger hos Digitaliseringsdirektoratet. 

## Historikk
Internettportalen www.norge.no ble lansert 24. januar 2000, etter at regjeringen og styret i KS hadde besluttet at det skulle etableres en felles inngang til offentlig informasjon på Internett. Redaksjonen for Norge.no ble lagt til Leikanger i Sogn og Fjordane.

Den 1. januar 2002 ble Opplysningstjenesten i staten en del av organisasjonen Norge.no.  

Norge.no ble etablert som et nasjonalt prosjekt administrert av Fylkesmannen i Sogn og Fjordane. Fra 1. januar 2005 ble Norge.no en egen virksomhet underlagt Fornyings-, administrasjons- og kirkedepartementet. I tillegg til ansvar for forvaltning og utvikling av portalen og svartjenesten (opplysningstjenesten) hadde Norge.no ansvar for å utarbeide kvalitetskriterer for offentlige nettsteder og ansvar for utvikling av Minside, som var en felles inngang til digitale tjenester fra det offentlige.  

Den 18. desember 2006 ble innbyggerportalen Minside åpnet. Etter planen skulle portalen åpnet 31. desember 2005, men åpningen ble utsatt på grunn av problemer med valg av autentiseringsløsning. Norge.no ble med virkning fra 1. januar 2008 slått sammen med Statskonsult og E-handelssekretariatet til Direktoratet for forvaltning og IKT (Difi). Den 31. mai 2012 ble Minside lagt ned.. De fleste digitale tjenestene (selvbetjeningsløsningene) som lå på Minside, ble gjort tilgjengelige via Norge.no.   

Den 18. mars 2013 ble Norge.no lagt om til å bli en katalog over digitale tjenester fra det offentlige. Svartjenesten ble lagt ned fra samme dato. Den 15. januar 2015 ble en ny versjon av Norge.no lansert. I tillegg til å inneholde digitale tjenester fra det offentlige, er Norge.no hovedkanal for informasjon om hvordan innbyggerne kan skaffe seg en digital postkasse og kommunisere på nett med det offentlige. 

## Referanser


## Eksterne lenker
* 
* Kvalitetskriterer for offentlige nettsteder